Stigende priser får nu konsekvenser for Sennels ved Thisted, hvor forældre og børn havde set frem til en ny, integreret daginstitution med både børnehave og vuggestue. Udsigten til at overskride byggeriets budget med knap seks millioner kroner betyder nemlig, at Byggeudvalget bag byggeriet har indstillet, at byggeriet bliver udskudt. Det skriver kommunen i en pressemeddelelse. - Vi havde til det sidste håbet, at det ville lykkes os at gennemføre planerne nu, men vi må sande, at det i den nuværende situation ikke er økonomisk ansvarligt at påbegynde et byggeri i den størrelse, som vi her står med, siger Peter Larsen (V) i pressemeddelelsen. Han er som udvalgsformand for Børne- og Familieudvalget i Thisted Kommune medlem af institutionens byggeudvalg. Bag beslutningen står også den nuværende institutions personale og forældrerepræsentanter. Står i babyboom Baggrunden for projektet er et stigende børnetal i den lille landsby, der betyder, at den nuværende børnehave inden længe bliver alt for lille. Derfor besluttede man i 2021, at der skulle opføres en ny, større institution under navnet Sennels Børnehuse. Nu viser det sig, at byggeriet på grund af stigende priser ikke kan gennemføres inden for budgettet på lige knap 17 millioner kroner. Markante budgetoverskridelser De høje priser kommer ikke som en overraskelse for hverken forældre eller politikere. Allerede i foråret afsatte man en tillægsbevilling på tre millioner kroner for at imødegå de stigende priser på byggematerialer. Men det beløb kan ikke dække håndværkernes stigende omkostninger. - Det er fra byggerådgiveren vurderet, at budgetoverskridelserne er så markante, at vi ikke kan forvente at finde besparelser i det nuværende projekt, som vil sikre, at den økonomiske ramme bliver overholdt. Derfor vælger vi at sætte planerne på pause, forklarer Peter Larsen (V). I pressemeddelelsen bliver det understreget, at udmeldingen ikke betyder, at institutionsprojektet i Sennels bliver droppet. Om fire uger mødes Byggeudvalget igen for at drøfte, om projektet kan gøres billigere og sendes i licitation på ny næste år.
Byggeriet stod til at gå seks millioner kroner over budget. Derfor træder forældre og politikere nu på bremsen.